- Hun har altid været bange for hunde, fortæller far om fem-årig datter, der blev flået til blods af hund på gaden

– Hun har altid været bange for hunde.

Sådan lyder det fra faderen til den femårige pige, der forleden blev overfaldet af en hund, vidner beskriver som en bull terrier, på Nørrebro i København.

Ekstra Bladet møder faderen Nasir Ahmad på Rigshospitalet.

– Jeg har altid forklaret hende, at hunde ikke kunne finde på at bide, men det virker så tomt nu, siger han.

Det er fire dage siden, at den femårige datter Alina blev skambidt af en hund på familiens vej på Nørrebro i København. Vi sidder på Rigshospitalet, hvor hans datter endelig er blevet udskrevet fra efter en operation.

Lægerne skulle operere en hudflap fra pigens hoved tilbage.

Familiefaren er træt, for han har næsten ikke sovet siden - i nat fik han kun tre timers søvn. Han fortæller, at Alina stadig er bange, og at han derfor har sovet hos hende hver nat.

I kantinen på hospitalet viser han med sigende armbevægelser op foran sit bryst, hvordan bedstefaren skærmede datteren for den sort-hvide bullterrier, der gik til angreb. Og hvordan datteren prøvede at dukke sig.

En kort videosekvens viser, hvordan flere mænd forsøger at holde hunden nede. (Privatoptagelser)

Læs faderens dramatiske beretning i EKSTRA og læs også om redningsmanden i EKSTRA her:

Far så datter blive skambidt: Jeg kunne næsten se ind til kraniet

Der skulle mindst fire til seks politibetjente til at holde den hund, der gik til angreb på Alina.

Ekstra Bladet har tidligere talt med et vidne, der fulgte dramaet på tæt hold. 16-årige Natasja Alban undrede sig, da hun kort efter klokken 16 lørdag hørte folk på gaden ud for sin families lejlighed på Refsnæsgade råbe 'Stop hunden!' Hun åbnede vinduet.

Udenfor var en sort og hvid bullterrier i gang med et voldsomt angreb på den fem-årige.

Den 27-årige kvindelige ejer af hunden prøvede at få hunden væk. Det samme gjorde pigens familie, men uden held. Hunden bliver ved med at bide fat i pigen flere steder.

- På et tidspunkt så kommer der én løbende sparker hunden direkte i hovedet. Men hunden bliver ved med at bide. Pigen får så rejst sig op og løber lidt den ene vej, men hunden kommer direkte og bider en gang til. Der var blod flere steder, fortalte øjenvidnet.

Da politiet kom, måtte der flere betjente til at holde hunden fastspændt på jorden, til Falck kunne komme og aflive den. Hunden blev skudt direkte i hovedet.

Lille Alina er nu hjemme hos sin familie efter hospitalsopholdet.

Nasir Ahmad besøgte også Ekstra Bladet, hvor han uddybede sin oplevelse med overfaldet yderligere.